b"\n_START_ARTICLE_\nNASCAR\n_START_SECTION_\nTidlig historie\n_START_PARAGRAPH_\nTidlig p\xc3\xa5 1900-tallet ble Daytona Beach i Florida kjent som stedet man kunne sette verdensrekord i hastigheter, og ble dermed et mekka for racingentusiaster. Femten rekorder ble satt p\xc3\xa5 Daytona Beach mellom 1905 og 1935, da Bonneville Salt Flats ble f\xc3\xb8rstevalget for rekordfors\xc3\xb8k. I 1936 begynte banen \xc3\xa5 arrangere bill\xc3\xb8p, hvor f\xc3\xb8rerne kj\xc3\xb8rte om kapp langs en bane p\xc3\xa5 omkring 3 kilometer langs stranden, og p\xc3\xa5 veiene langs stranden._NEWLINE_Tidlige f\xc3\xb8rere var ofte involvert i spritsmugling, og hadde derfor modifisert bilene sine for \xc3\xa5 gj\xc3\xb8re dem raskere og gi dem bedre kj\xc3\xb8reegenskaper, slik at det ble enklere \xc3\xa5 kj\xc3\xb8re fra politiet. Det neste logiske skrittet for eierne av disse bilene var \xc3\xa5 kappkj\xc3\xb8re, underholdning som ble sv\xc3\xa6rt popul\xc3\xa6rt i USAs s\xc3\xb8rstater._NEWLINE_I 1935 flyttet mekanikeren Bill France til Daytona Beach fra Washington, D.C. for \xc3\xa5 slippe unna den store depresjonen som herjet USA. Han var kjent med omr\xc3\xa5dets historie for hastighetsrekorder, og i 1936 deltok France i l\xc3\xb8pene p\xc3\xa5 banen, hvor han tok en femteplass. Han tok over driften av banen i 1938, og arrangerte noen f\xc3\xa5 l\xc3\xb8p f\xc3\xb8r utbruddet av 2. verdenskrig._NEWLINE_France hadde en tanke om at folk ville like bill\xc3\xb8p med originale biler. F\xc3\xb8rerne ble stadig ofre for arrang\xc3\xb8rer som forlot banen med alle pengene f\xc3\xb8r l\xc3\xb8pet var ferdig og f\xc3\xb8rerne fikk betalt, og i 1947 fant France at denne sporten ikke kunne vokse uten en formell organisasjon i ryggen, med standardiserte regler, et fast program og et organisert mesterskap. Den 14. desember 1947 begynte France \xc3\xa5 diskutere saken med andre innflytelsesrike f\xc3\xb8rere og arrang\xc3\xb8rer p\xc3\xa5 hotellbaren i Streamline Hotel i Daytona Beach, noe som f\xc3\xb8rte til den formelle stiftelsen av NASCAR den 21. februar 1948._NEWLINE_NASCAR ble stiftet av France, ved hjelp av flere andre av datidens f\xc3\xb8rere. Poengsystemet ble notert p\xc3\xa5 en barserviett, og organisasjonen arrangerte sitt f\xc3\xb8rste l\xc3\xb8p p\xc3\xa5 banen i Daytona Beach den 15. februar 1948. Her vant Red Byron over Marshall Teague i Modifisert-klassen._NEWLINE_Det f\xc3\xb8rste NASCAR-l\xc3\xb8pet med originale biler ble arrangert p\xc3\xa5 Charlotte Speedway den 19. juni 1949 (et l\xc3\xb8p som ble vunnet av Jim Roper etter at Glenn Dunnaway ble diskvalifisert etter at hans modifiserte fj\xc3\xa6rer ble oppdaget). I begynnelsen het klassen \xc2\xabStrictly Stock Division\xc2\xbb, og ble kj\xc3\xb8rt med fabrikkmodeller uten noen forandringer eller ombygginger. Denne klassen ble omd\xc3\xb8pt til \xc2\xabGrand National\xc2\xbb fra sesongen 1950, og over en periode p\xc3\xa5 omkring femten \xc3\xa5r ble modifikasjoner av sikkerhets- og ytelsesmessige grunner gradvis tillatt. Midt p\xc3\xa5 1960-tallet var bilene spesialbygde racerbiler med et karosseri som liknet fabrikksmodellen._NEWLINE_En av banene som ble benyttet den gangen blir fortsatt benyttet, Martinsville Speedway. En annen av de gamle banene som fortsatt er i bruk er Darlington Raceway, som \xc3\xa5pnet i 1950. (Den eldste banen i dagens Sprint Cup Series er Indianapolis Motor Speedway, som kan dateres tilbake til 1909)._NEWLINE_P\xc3\xa5 denne tiden ble de fleste l\xc3\xb8pene avholdt p\xc3\xa5 ovale baner med en lengde p\xc3\xa5 mellom 800 og 1600 meter, men Darlington Raceway, som sto ferdig i 1950, endret dette. Banen var 2,22 kilometer lang, og b\xc3\xa5de bredere, raskere og brattere enn de banene l\xc3\xb8pene tidligere hadde blitt arrangert p\xc3\xa5. Darlington var hovedbane for NASCAR frem til 1959. Daytona International Speedway \xc3\xa5pnet i 1959, hadde en lengde p\xc3\xa5 fire kilometer og var sv\xc3\xa6rt bratt, og dette ble hovedbanen fra \xc3\xa5pningen av. Denne banen ble bygget over en sump, og France tok dermed en stor risiko ved byggingen av banen._NEWLINE_Det f\xc3\xb8rste NASCAR-l\xc3\xb8pet som ble arrangert utenfor USA var i Canada, hvor Buddy Shuman vant et 200-rundersl\xc3\xb8p p\xc3\xa5 en 800 meter lang jordbane i Ontario den 1. juli 1952. Den 18. juli 1958 fikk Richard Petty sin Canada-debut i et l\xc3\xb8p i Toronto, og fullf\xc3\xb8rte 55 runder f\xc3\xb8r han krasjet, mens faren Lee vant 100-rundersl\xc3\xb8pet.\n_START_SECTION_\nBegynnelsen av moderne NASCAR\n_START_PARAGRAPH_\nTidlig p\xc3\xa5 1970-tallet ble NASCAR omstrukturert. Toppserien ble sponset av R.J. Reynolds Tobacco Company (tobakksreklame hadde nettopp blitt forbudt p\xc3\xa5 TV, og tobakksselskapene s\xc3\xb8kte andre mediakanaler). \xc2\xabWinston Cup\xc2\xbb (startet i 1971) ble den \xc3\xb8verste klassen, med et helt nytt poengsystem og store pengepremier til vinnerne. Neste klasse var \xc2\xabLate Model Sportsman\xc2\xbb, som arvet \xc2\xabGrand National\xc2\xbb-tittelen fra toppklassen og fikk Busch Beer som hovedsponsor. Midt p\xc3\xa5 1970-tallet fikk noen l\xc3\xb8p ogs\xc3\xa5 delvis TV-dekning, spesielt p\xc3\xa5 ABCs sportsprogram \xc2\xabWide World of Sports\xc2\xbb._NEWLINE_I 1979 ble Daytona 500 det f\xc3\xb8rste l\xc3\xb8pet som ble sendt i sin helhet p\xc3\xa5 CBS. Lederf\xc3\xb8rerne, Cale Yarborough og Donnie Allison, krasjet i innspurten mens de kjempet om ledelsen, og gjorde det derfor mulig for Richard Petty \xc3\xa5 passere dem begge og vinne l\xc3\xb8pet. Kort tid etter startet Yarborough, Allison og Allisons bror, Bobby, en nevekamp p\xc3\xa5 riksdekkende TV. Dette understreket dramaet og f\xc3\xb8lelsene i sporten, og gjorde den ogs\xc3\xa5 mer popul\xc3\xa6r p\xc3\xa5 TV. Heldigvis for NASCAR sammenfalt akkurat dette l\xc3\xb8pet med en stor sn\xc3\xb8storm p\xc3\xa5 USAs \xc3\xb8stkyst, og introduserte derfor mange nye fans for sporten._NEWLINE_P\xc3\xa5 denne tiden ble det ogs\xc3\xa5 en endring i konkurransestrukturen. Poengsummen som ble akkumulert i l\xc3\xb8pet av sesongen ble mer viktig enn tidligere. Frem til n\xc3\xa5 hadde f\xc3\xb8rerne v\xc3\xa6rt mest opptatt av \xc3\xa5 vinne individuelle l\xc3\xb8p, men n\xc3\xa5 ble det viktigere \xc3\xa5 akkumulere mesterskapspoeng gjennom sesongen.\n_START_SECTION_\nSprint Cup\n_START_PARAGRAPH_\nNASCAR Sprint Cup-serien er sportens h\xc3\xb8yeste niv\xc3\xa5 av profesjonell konkurranse, og dermed ogs\xc3\xa5 den mest popul\xc3\xa6re og ikke minst innbringende serien i NASCAR. Sesongen 2006 i Nextel Cup besto av 36 l\xc3\xb8p over 10 m\xc3\xa5neder, med godt over fire millioner dollar i totale premiepenger i hvert l\xc3\xb8p. Journalister og fans bruker ofte ordet \xc2\xabCup\xc2\xbb for \xc3\xa5 referere til Sprint Cup-serien, og til tross for at det finnes flere serier er bruken av navnet \xc2\xabNASCAR\xc2\xbb som et synonym for Sprint Cup-serien sv\xc3\xa6rt vanlig._NEWLINE_I 2004 tok Nextel over sponsoratet av serien fra Winston, og serien ble dermed omd\xc3\xb8pt fra Winston Cup til Nextel Cup.\n_START_SECTION_\nXFINITY Series\n_START_PARAGRAPH_\nXFINITY serien (Tidl. Nationwide Series) er den nest h\xc3\xb8yeste profesjonelle klassen i NASCAR. Bilene er sv\xc3\xa6rt like de bilene som konkurrerer i Sprint Cup, men det er noen f\xc3\xa5 forskjeller. Sesongen er flere l\xc3\xb8p kortere, og prispengene er f\xc3\xa6rre. I l\xc3\xb8pet av de siste \xc3\xa5rene har flere f\xc3\xb8rere fors\xc3\xb8kt \xc3\xa5 kj\xc3\xb8re l\xc3\xb8p i begge serier, og har dermed brukt l\xc3\xb8p i Busch-serien som \xc3\xb8velse til Sprint Cup. Busch-sponsoratet avsluttes etter sesongen 2007, og NASCAR leter n\xc3\xa5 etter en ny sponsor fra sesongen 2008._NEWLINE_Nationwide byttet i 2015 navn til Nascar XFINITY Series.\n_START_SECTION_\nCamping World Truck Series\n_START_PARAGRAPH_\nNASCAR Camping World Truck Series (Tidl: Craftsman Truck Series) er en popul\xc3\xa6r serie i NASCAR med modifiserte pickup-biler. Dette er en av de tre nasjonale seriene i NASCAR, sammen med XFINITY Series og Sprint Cup._NEWLINE_NASCAR Craftsman Truck Series ble startet i 1995, og serien skiller seg fra de to andre toppseriene ved \xc3\xa5 benytte seg av modifiserte pickupbiler i stedet for vanlige biler. Serien ble f\xc3\xb8rst ansett som en slags \xc2\xabNASCAR for eldre\xc2\xbb, men vokste etterhvert i popularitet, og det finnes flere Sprint Cup-f\xc3\xb8rere som har g\xc3\xa5tt direkte fra Camping World Truck Series til Sprint Cup, uten \xc3\xa5 g\xc3\xa5 veien om XFINITY Series._NEWLINE_Serien byttet i 2009 navn til Camping World Truck Series.\n_START_SECTION_\nNASCAR Canadian Tire Series\n_START_PARAGRAPH_\nNASCAR annonserte oppkj\xc3\xb8pet av den kanadiske racingserien CASCAR i september 2006. Denne serien vil bli NASCARs fjerde toppserie fra 2007 av.\n_START_SECTION_\nNASCAR Corona Series\n_START_PARAGRAPH_\nI desember 2006 annonserte NASCAR opprettelsen av serien NASCAR Corona Series, som erstattet den dav\xc3\xa6rende Desafio Corona-serien fra 2007 av.\n_START_SECTION_\nUtvikling i NASCARs poengsystem\n_START_PARAGRAPH_\nFra mesterskapets opprettelse og frem til 1967 var poengsystemet basert p\xc3\xa5 det enkelte l\xc3\xb8ps premiepott. I de l\xc3\xb8pene hvor premiepotten var mindre fikk f\xc3\xb8rerne ogs\xc3\xa5 f\xc3\xa6rre poeng enn i l\xc3\xb8p med en st\xc3\xb8rre premiepott._NEWLINE_I begynnelsen (1949\xe2\x80\x931951) ble det utdelt 10 poeng for 1.-plass, 9 poeng for 2.-plass, 8 poeng for 3.-plass og s\xc3\xa5 videre, multiplisert med 0.05% av premiepotten. (Et l\xc3\xb8p med en pott p\xc3\xa5 4000 dollar ga 200 poeng til vinneren, 180 til 2.-plass og s\xc3\xa5 videre)._NEWLINE_Fra 1952 til 1967 var poengsystemet i NASCAR basert p\xc3\xa5 en line\xc3\xa6r skala for de f\xc3\xb8rste 25 plassene. (25 poeng til 1.-plass, 24 til 2.-plass og s\xc3\xa5 videre). Prosentsatsen ble endret, men poengsummen var fortsatt avhengig av premiepotten. Fra 25.-plass og nedover ble det utdelt samme antall poeng._NEWLINE_I 1968 begynte NASCAR med poengtildeling p\xc3\xa5 grunnlag av l\xc3\xb8pets lengde, ikke premiepotten. Poengsystemet var 50 poeng til 1.-plass, 49 til 2.-plass og s\xc3\xa5 videre, multiplisert med 1 for l\xc3\xb8p opp til 249 miles, 2 for l\xc3\xb8p fra 250 til 399 miles og 3 for l\xc3\xb8p som var lenger enn 400 miles. Dette systemet var i bruk frem til utgangen av 1971-sesongen._NEWLINE_I 1972 ble sesongen kortet ned, og poengsystemet endret. Poengsummen telte ned fra 100 (100 poeng til 1.-plass, 99 til 2.-plass og s\xc3\xa5 videre), og i tillegg ble det delt ut rundepoeng for antall fullf\xc3\xb8rte runder. P\xc3\xa5 baner som var kortere enn 1 mile ble det delt ut 0.25 poeng per runde, p\xc3\xa5 baner 1 mile lange 0.50 poeng, 1.3 mile: 0.70 poeng, 1.5 mile: 0.75 poeng, 2 mile: 1 poeng, 2.5 mile eller lenger: 1.25 poeng. Dette systemet var i bruk frem til 1974._NEWLINE_I 1974 ble poengsystemet forenklet: Total premiepott i dollar, multiplisert med antall l\xc3\xb8p f\xc3\xb8reren hadde startet i, delt p\xc3\xa5 1\xc2\xa0000 utgjorde antallet poeng en f\xc3\xb8rer fikk. Mot slutten av sesongen l\xc3\xa5 Richard Petty s\xc3\xa5 langt foran alle andre at han til og med \xc3\xb8kte forspranget til rivalen Cale Yarborough, som fullf\xc3\xb8rte blant topp fem._NEWLINE_Det n\xc3\xa5v\xc3\xa6rende poengsystemet ble utviklet i 1975, etter en \xc3\xa5rrekke med forskjellige poengsystemer. (Mellom 1949 og 1971 ble seks forskjellige systemer benyttet, og fra 1972 ble poengsystemet endret hvert \xc3\xa5r)._NEWLINE_Bob Latford, en tidligere ansatt hos Lowe's Motor Speedway, foreslo det nye poengsystemet, som ble innf\xc3\xb8rt i 1975. Her fikk vinneren 175 poeng, 2.-plass 170 poeng, og s\xc3\xa5 videre, som i dagens poengsystem. Ett problem med dette systemet var at en f\xc3\xb8rer kunne komme p\xc3\xa5 2.-plass og fortsatt f\xc3\xa5 flest poeng, om han hadde ligget i ledelse flest antall runder i l\xc3\xb8pet. Dette ble l\xc3\xb8st i 2004 ved \xc3\xa5 legge til fem poeng til vinneren.\n_START_SECTION_\nSikkerhet\n_START_PARAGRAPH_\nFrem til for f\xc3\xa5 \xc3\xa5r siden fikk NASCAR mye kritikk for mangel p\xc3\xa5 sikkerhet. Mange sikkerhetsforanstaltninger var ikke obligatoriske, som i annen motorsport, kun valgfri og anbefalt. NASCAR endret dette etter at en av de mest popul\xc3\xa6re f\xc3\xb8rerne, Dale Earnhardt, ble drept i en ulykke i siste runde av Daytona 500 i 2001.\n_START_SECTION_\nSeter\n_START_PARAGRAPH_\nSetene som brukes har utviklet seg i l\xc3\xb8pet av de senere \xc3\xa5r. De fleste setene som brukes i dag strekker seg frem p\xc3\xa5 sidene, og st\xc3\xb8tter dermed f\xc3\xb8rerens overkropp i en eventuell kollisjon ved \xc3\xa5 spre kreftene ut over hele brystkassen, i stedet for at kreftene konsentreres over et lite omr\xc3\xa5de.\n_START_SECTION_\nBelter\n_START_PARAGRAPH_\nBeltene er sv\xc3\xa6rt viktige, og er sterkere enn vanlige setebelter. Beltene som brukes er fem- eller sekspunktsbelter, som best\xc3\xa5r av to stropper over f\xc3\xb8rerens skuldre, to stropper rundt livet, og en eller to stropper mellom bena. Etter en rekke ulykker i 2000 og 2001, som tok livet av Adam Petty, Kenny Irwin, Tony Roper og Dale Earnhardt, ble det p\xc3\xa5budt med HANS-enhet. Tidligere var ogs\xc3\xa5 et annet system tillatt, Hutchens-enhet, men siden 2001 har HANS v\xc3\xa6rt det eneste systemet for hode- og nakkest\xc3\xb8tte tillatt i NASCAR.\n_START_SECTION_\nLuftrestriktor\n_START_PARAGRAPH_\nSom en sikkerhetsforanstaltning for \xc3\xa5 redusere hastigheten m\xc3\xa5 en luftrestriktor plasseres mellom forgasseren og luftinnsuget, for \xc3\xa5 begrense gjennomstr\xc3\xb8mningen av luft og bensin, og dermed kreftene. Dette har redusert hastighetene p\xc3\xa5 de st\xc3\xb8rste banene (som Daytona og Talladega), noe som har s\xc3\xb8rget for at hastighetene har \xc3\xb8kt p\xc3\xa5 andre baner hvor restriktorer ikke er p\xc3\xa5budt. Uten en slik restriktor yter Sprint Cup-bilene omkring 850 hestekrefter, og kan kj\xc3\xb8re i hastigheter over 340 km/t. Rusty Wallace kj\xc3\xb8rte en test for NASCAR p\xc3\xa5 Talladega-banen uten restriktor, og oppn\xc3\xa5dde hastigheter n\xc3\xa6r 370 km/t.\n_START_SECTION_\nTakspoilere\n_START_PARAGRAPH_\nI 1994 ble takspoilere p\xc3\xa5budt. Disse er designet slik at de vil foldes ut p\xc3\xa5 bilens tak n\xc3\xa5r bilen snurrer i h\xc3\xb8y nok hastighet, og p\xc3\xa5 den m\xc3\xa5ten hindre bilen fra \xc3\xa5 tippe og potensielt rulle over banen. Spoilerne fungerer ved at de avbryter luftstr\xc3\xb8mmen over taket, og dermed genererer marktrykk nok til \xc3\xa5 eliminere et eventuelt l\xc3\xb8ft.\n_START_SECTION_\nBarrierer\n_START_PARAGRAPH_\nFra 2000 har de fleste banene installert barrierer eller mykere vegger langs banen, kalt SAFER (Steel And Foam Energy Reduction). Myke vegger bygges vanligvis av st\xc3\xa5l og skumgummi, materialer som kan absorbere kreftene ved en kollisjon i h\xc3\xb8y hastighet, i motsetning til en betongvegg som absorberer f\xc3\xa5 eller ingen krefter i en kollisjon.\n_START_SECTION_\nSikkerhet i serviceomr\xc3\xa5det\n_START_PARAGRAPH_\nSikkerhet langs veien inn til serviceomr\xc3\xa5det har v\xc3\xa6rt et fokus de siste \xc3\xa5rene. Ved hver bane har bilene forskjellige fartsgrenser som m\xc3\xa5 overholdes, bestemt etter banens st\xc3\xb8rrelse og bredden p\xc3\xa5 veien inn til serviceomr\xc3\xa5det. NASCAR har et elektronisk system som m\xc3\xa5ler bilenes hastighet p\xc3\xa5 denne veien, ved \xc3\xa5 m\xc3\xa5le tiden de bruker fra punkt til punkt. Fordi bilene ikke er utstyrt med speedometer (hastighetsm\xc3\xa5ler) kj\xc3\xb8rer bilene i oppvarmingsrundene etter en pace car, i den hastighet som er tillatt inne i serviceomr\xc3\xa5det, slik at de kan merke seg hastigheten p\xc3\xa5 bilens turteller._NEWLINE_Medlemmer av serviceteamet m\xc3\xa5 v\xc3\xa6re utstyrt med hjelmer, branndrakter og hansker; mens den som skifter dekk i tillegg m\xc3\xa5 v\xc3\xa6re utstyrt med sikkerhetsbriller.\n_START_SECTION_\nVanskelighetsgrad\n_START_PARAGRAPH_\nNASCAR f\xc3\xa5r mye kritikk for vanskelighetsgraden, fordi de fleste banene er ovale. Dette har ledet til en uttalelse om at NASCAR ikke er annet enn \xc2\xab\xc3\xa5 svinge til venstre i 500 miles\xc2\xbb. Det blir hevdet at NASCAR krever mindre ferdigheter enn andre typer motorsport, som for eksempel Formel 1. Ogs\xc3\xa5 i NASCAR kj\xc3\xb8res det p\xc3\xa5 teknisk krevende baner, men disse utgj\xc3\xb8r en sv\xc3\xa6rt liten del av sesongens l\xc3\xb8p, og til tross for at de fleste faste f\xc3\xb8rerne kj\xc3\xb8rer ogs\xc3\xa5 disse l\xc3\xb8pene henter noen team inn egne f\xc3\xb8rere for disse l\xc3\xb8pene. NASCARs tilhengere poengterer at NASCAR ikke er den eneste motorsporten som ut\xc3\xb8ves p\xc3\xa5 store, ovale baner, og peker p\xc3\xa5 Indy Racing League, som bruker samme type baner, men det er vanskelig \xc3\xa5 se hvordan dette er et argument for NASCARs vanskelighetsgrad, og ikke tvert imot \xe2\x80\x93 mot Indy Racing._NEWLINE_NASCARs tilhengere peker ogs\xc3\xa5 p\xc3\xa5 at NASCAR har et h\xc3\xb8yere antall biler i hvert enkelt l\xc3\xb8p, samt en mer intensiv sesong enn mange andre typer motorsport. I NASCARs Nextel Cup starter 43 biler i hvert l\xc3\xb8p, sammenliknet med 22 biler i Formel 1 og 15-20 biler i IndyCar, og teamene m\xc3\xa5 gjennom en 36-l\xc3\xb8ps sesong over 41 uker, p\xc3\xa5 sv\xc3\xa6rt varierte baner, med ulike strategier og oppsett p\xc3\xa5 bilene for hver enkelt bane. Vanligvis har teamene kun fem dager \xc3\xa5 forberede seg p\xc3\xa5 f\xc3\xb8r l\xc3\xb8pene. Den intensive sesongen er blant de mest krevende i motorsport, og har s\xc3\xb8rget for at mange f\xc3\xb8rere, blant annet Rusty Wallace, har trukket seg ut av sporten fordi de ikke \xc3\xb8nsker \xc3\xa5 forplikte seg til en s\xc3\xa5 krevende sesong._NEWLINE_Det er ogs\xc3\xa5 verdt \xc3\xa5 merke seg at flere f\xc3\xb8rere som har gjort stor suksess i andre typer motorsporter, som Scott Pruett og Christian Fittipaldi, ikke har klart \xc3\xa5 gj\xc3\xb8re den samme suksessen i NASCAR._NEWLINE_Da Jeff Gordon testkj\xc3\xb8rte Juan Pablo Montoyas Formel 1-bil under USAs Grand Prix i 2006 uttalte han etter kj\xc3\xb8ringen at han var sjokkert over bilens hastighet, bremser og kj\xc3\xb8reegensakper, og at det \xc3\xa5 kj\xc3\xb8re en Formel 1-bil var p\xc3\xa5 et helt annet ferdighetsniv\xc3\xa5 enn NASCAR.\n_START_SECTION_\nTeknologi\n_START_PARAGRAPH_\nKritikere peker ogs\xc3\xa5 p\xc3\xa5 at 1950-tallets teknologier som ble brukt i stock cars, som forgassere, st\xc3\xb8pte motorblokker og blyholdig bensin, har sv\xc3\xa6rt f\xc3\xa5 paralleller til dagens moderne biler. Moderne NASCAR-biler har sv\xc3\xa6rt f\xc3\xa5 likheter med sine respektive gatemodeller, for eksempel har produksjonsmodellen av Chevrolet Monte Carlo en V6-motor og forhjulstrekk, mens NASCARs Monte Carlo er utstyrt med en \xc3\xa5ttesylindret motor og bakhjulstrekk. Tilhengerne sier dette er et moderne fenomen, og at NASCAR-bilene i begynnelsen var sv\xc3\xa6rt like produksjonsmodellene, men at moderne sikkerhetskrav har gjort det n\xc3\xb8dvendig med spesialbygde racingmodeller. De peker ogs\xc3\xa5 p\xc3\xa5 at de strenge utstyrsreglene gj\xc3\xb8r at det er f\xc3\xa6rre forskjeller p\xc3\xa5 kj\xc3\xb8ret\xc3\xb8yene, og at f\xc3\xb8rernes ferdigheter dermed blir viktigere for hvem som lykkes.\n_START_SECTION_\nForretningsstruktur og avgj\xc3\xb8relser\n_START_PARAGRAPH_\nNASCARs forretningsmodell har ogs\xc3\xa5 blitt kritisert. Siden stiftelsen i 1947, av Bill France, har NASCAR-organisasjonen hovedsakelig v\xc3\xa6rt eid av France-familien, noe som har sikret at familien har kontrollen p\xc3\xa5 de enorme inntektene generert av sporten (sammenliknet med andre typer sport, hvor eiere og deltakere deler inntektene). NASCAR blir ogs\xc3\xa5 kritisert for sin motvilje til \xc3\xa5 fremme sikkerhetstiltak organisasjonen m\xc3\xa5 betale for (som frakt av sikkerhetspersonell), samt andre p\xc3\xa5st\xc3\xa5tte monopolforhold som merchandising og eierskap av banene. I tillegg, p\xc3\xa5 grunn av sin innflytelse og mangel p\xc3\xa5 demokrati, har NASCAR blitt anklaget for \xc3\xa5 v\xc3\xa6re diktatorisk av enkelte analytikere. Eksempler p\xc3\xa5 en slik styring er avlysningen av TV-kanalen SPEED Channels program Pit Bull (som regelmessig kritiserte mange av NASCARs avgj\xc3\xb8relser), og opprettelsen av spontane regler, s\xc3\xa6rlig midtveis i l\xc3\xb8p. NASCAR har i l\xc3\xb8pet av de siste \xc3\xa5rene begynt \xc3\xa5 straffe med b\xc3\xb8ter, minuspoeng eller ekstrarunder for f\xc3\xb8rere eller mekanikere som bruker obsk\xc3\xb8ne ord i intervjuer med media.\n_START_SECTION_\nDeltakelse i flere serier samtidig\n_START_PARAGRAPH_\nNASCAR har lenge tillatt f\xc3\xb8rere \xc3\xa5 delta i s\xc3\xa5 mange serier og l\xc3\xb8p som de \xc3\xb8nsker, med f\xc3\xa5 begrensninger. I l\xc3\xb8pet av de senere \xc3\xa5rene har f\xc3\xb8rere i Nextel Cup deltatt i, og dominert, l\xc3\xb8p i Busch Series jevnlig, noe som har gitt dem tilnavnet Buschwhackers. Situasjonen tilspisses ved tettheten mellom l\xc3\xb8p i de to seriene \xe2\x80\x93 en typisk NASCAR-helg har et Busch-l\xc3\xb8p p\xc3\xa5 l\xc3\xb8rdag og et Nextel Cup-l\xc3\xb8p p\xc3\xa5 s\xc3\xb8ndag, p\xc3\xa5 samme bane. Mange har undret seg hvorfor Nextel-f\xc3\xb8rerne tillates \xc3\xa5 delta i l\xc3\xb8p i lavere serier. Sportskommentator Bob Margolis uttalte at mye av dette kommer av likheten mellom bilene i de to seriene (de er omtrent helt like, med unntak av motorene), og Nextel-f\xc3\xb8rernes \xc3\xb8nske om \xc3\xa5 f\xc3\xa5 s\xc3\xa5 mye l\xc3\xb8pstid p\xc3\xa5 banen som mulig, for \xc3\xa5 l\xc3\xa6re seg banen og hvilke innstillinger som burde gj\xc3\xb8res p\xc3\xa5 bilen, f\xc3\xb8r hovedl\xc3\xb8pet i Nextel Cup. De ekstra ferdighetene, og ikke minst pengene, som f\xc3\xb8rerne i Nextel Cup tjener gj\xc3\xb8r ofte at de dominerer fullstendig, og ligger langt foran f\xc3\xb8rere som kun konkurrerer i Busch Series.\n_START_SECTION_\nBensinforbruk\n_START_PARAGRAPH_\nIf\xc3\xb8lge NASCAR selv forbrennes omkring 23\xc2\xa0000 liter bensin i l\xc3\xb8pet av \xc3\xa9n typisk l\xc3\xb8pshelg. I sesongen 2006, som besto av 36 l\xc3\xb8p, ble totalen for sesongen omkring 817\xc2\xa0700 liter. En kritiker hevdet nylig at NASCARs bensinforbruk i \xc3\xa9n sesong, totalt for alle serier, var omkring 7,5 millioner liter bensin.\n_START_SECTION_\nUtslipp og forurensning\n_START_PARAGRAPH_\nNASCAR-biler har ingen katalysator eller andre enheter som kontrollerer og begrenser utslippet. NASCAR har ogs\xc3\xa5 blitt kritisert for \xc3\xa5 bruke blyholdig bensin, som mange mener representerer en \xc3\xb8kt helsefare for publikummere som utsettes for gasser fra bilene. Dette har f\xc3\xb8rt til at NASCAR vil skifte til blyfri bensin innen 2007 for alle l\xc3\xb8p med unntak av Daytona 500. Enkelte l\xc3\xb8p kj\xc3\xb8res allerede p\xc3\xa5 blyfri bensin.\n_START_SECTION_\nDeltakelse fra ikke-amerikanske bilprodusenter\n_START_PARAGRAPH_\nI NASCARs barndom deltok en rekke utenlandske bilprodusenter, som Aston Martin, Citro\xc3\xabn, Jaguar, Porsche, Renault og Volkswagen med fler. Siden 1960-tallet har NASCAR kun godtatt deltakelse fra amerikanske bilmerker, helt frem til sesongen 2004 da Toyota fikk delta i Craftsman Truck Series. Begrunnelsen var at modellen Toyota Tundra er en amerikansk bil selv om Toyota er japansk, fordi den bygges i USA. Kritikere har p\xc3\xa5pekt at de \xc2\xabamerikanske\xc2\xbb bilene man har brukt ofte bygges og monteres i Canada eller Mexico._NEWLINE_Tilhengere har kritisert deltakelsen av en utenlandsk bilfabrikk i det man betegner som en amerikansk motorsport, mens f\xc3\xb8rere og teameiere har uttrykt bekymring for at Toyotas gode \xc3\xb8konomi og villighet til \xc3\xa5 satse penger vil f\xc3\xb8re til at kostnadene for de andre teamene ogs\xc3\xa5 vil \xc3\xb8ke._NEWLINE_NASCAR annonserte i 2006 at Toyota ogs\xc3\xa5 fikk kj\xc3\xb8re b\xc3\xa5de Busch Series og NEXTEL Cup Series i 2007-sesongen. Toyota st\xc3\xb8tter denne sesongen tre lag i NEXTEL Cup, som til sammen opererer syv biler. Blant de kjente f\xc3\xb8rerne som denne sesongen kj\xc3\xb8rer Toyota Camry finner vi blant andre Dave Blaney, Michael Waltrip og Dale Jarrett._NEWLINE_Fire Camry-biler kvalifiserte seg til og deltok i 2007 Daytona 500, og ble dermed de f\xc3\xb8rste utenlandske bilene som deltok i et l\xc3\xb8p i NASCARs \xc3\xb8verste serie siden britiske MG i 1962. Dessverre ble Toyotas debutl\xc3\xb8p i NEXTEL Cup historisk p\xc3\xa5 en annen m\xc3\xa5te enn fabrikken kanskje hadde h\xc3\xa5pet, da teamsjef og -eier, Michael Waltrip, var involvert i det som kan v\xc3\xa6re den st\xc3\xb8rste fuskeskandalen sporten noensinne har sett._NEWLINE_Toyotas inntreden i NASCAR i 2004 har p\xc3\xa5 en annen side f\xc3\xb8rt med seg en positiv virkning n\xc3\xa5r det gjelder teknologien. Siden Toyota ikke hadde en senter-kammet V8 i sitt motor program, s\xc3\xa5 ble de tilatt av NASCAR \xc3\xa5 designe en fra bunnen av. Denne nye V8ern hadde flere fordeler over de andre motorene i NASCAR. Chevrolets SB2-motor hadde sine aner tilbake til 1955 da deres nye 265ci Small-Block. Fords motor var en Ford  Windsor, med modifiserte topper fra en Ford Cleveland V8. Disse to motorne var nye i hendholsvis 1962 og 1970. Dodges motor var en modifisert LA engine, fra 1964, som var basert p\xc3\xa5 A engine fra 1956. Derfor ble de andre akt\xc3\xb8rene tillatt \xc3\xa5 konstruere nye motorer._NEWLINE__NEWLINE_Dodge var raskt ute med en ny motor, R5/P7, som i 2009 ble videreutviklet til en ny versjon, R6/P8. Chevrolet kom med en ny motor i 2007, kalt R07. Ford var den siste til \xc3\xa5 bytte ut sin gamle Ford Windsor. De hadde den nye motoren, FR9, klar til 2009 sesongen, men den ble ikke tatt i bruk av alle Ford teamene  f\xc3\xb8r et stykke ut i 2010 sesongen, fordi Windsor motoren fortsatt var en vinnende motor. Matt Kenseth vant de to f\xc3\xb8rste l\xc3\xb8pene av 2009 sensongen med Windsor motor. Da var feltet fullpakket av nye motorer fra konkurrentene."